== Voksenliv ==
Omtrent 20 år gammel kom Marstrand til Danmark, blev huslærer, vejassistent og endelig assistent ved [[Frederiksværk]]. Som sådan fik han i 1802 offentligt legat til at studere [[mekanik]] og frem til 1810 fik han statsstøtte til mekanisk virksomhed. I 1806 flyttede han til København, og i 1807 blev han som ''kongelig mechanicus'' sendt til England for at skaffe oplysninger om de engelske klædefabrikker, hvilket tangerede industrispionage. [[Englandskrigen]] satte en stopper for udflugten, og da Marstrand kom hjem opfandt han en dejæltemaskine, der skaffede ham udkomme resten af livet. Skønt han ikke vidste noget om bagning i øvrigt, fik han i 1810 kongeligt privilegium til at drive et bageri i Silkegade i København, hvor hans maskine æltede rugbrødsdej under ledelse af skiftende forpagtere. Hans opfindelser omfattede også spindemaskiner, en oliepresse til rapsolie i 1812 og en hestegang (et hestedrevet trækhjul) i 1813. I 1827 konstruerede han en maskine til at kopiere billedhuggerarbejder med, og 1828 udviklede han en forbedring til den hydrauliske presse. Hans øvrige hverv omfattede blandt andet tilsynet med Døvstummeinstituttets værksteder (fra 1809) og posten som bestyrer af værkstederne i Forbedringshuset (fra 1813), og han blev udnævnt til [[kommerceråd]] i 1811.<ref name=autogeneret1>[https://runeberg.org/dbl/11/0146.html Dansk Biografisk Lexikon, 1. udgave, bind XI, side 144-145 på runeberg.org]</ref><ref>{{cite book |last= Marstrand |first= Otto |title= Maleren Wilhelm Marstrand |publisher= [[Thaning & Appel]] |year= 2003 |isbn= 87-413-6420-1 |page=15-17}}</ref>
Titler Samfund Historie Erhvervsliv Teknologi Naturvidenskab